આટલું જણાવ્યા બાદ આવા ઇલ્યુમિનેટિંગ મેકઅપના ગુપ્ત રહસ્ય જેવી સ્ટ્રોબિંગ ટેક્નિકની વાત કરતાં ચિરાગ કહે છે, ‘વર્ષો સુધી મેકઅપ આર્ટિસ્ટ ચહેરાની ખામીઓ છુપાવવા કૉન્ટુઅરિંગ અને કટિંગ ટેક્નિકનો ઉપયોગ કરતા હતા, જેમાં તેઓ ચહેરાના જે ભાગને ઢાંકી દેવો હોય ત્યાં ડાર્ક કલરના બ્લશર વગેરેનો ઉપયોગ કરી એના પર પડછાયાની ઇફેક્ટ ક્રીએટ કરવાનો પ્રયત્ન કરતા હતા. ઇલ્યુમિનેટિંગ મેકઅપમાં આ ટેક્નિકથી તદ્દન સામા છેડાની ટેક્નિકનો ઉપયોગ કરવામાં આવે છે જેમાં ત્વચાના ન ગમતા ભાગોને છુપાવવાને સ્થાને ગમતા ભાગોને હાઇલાઇટ કરવા પર ફોકસ કરવામાં આવે છે. આ માટે ચહેરાના ટી-ઝોન એટલે કે કપાળ, નાકની દાંડી અને ચિન તથા ચહેરાના સી-ઝોન એટલે કે કપાળ અને ગાલના ઊપસેલા ભાગના સૌથી ઉપરના સ્થાન પર બ્રશ અથવા સ્પન્જની મદદથી સ્ટ્રોબિંગ ક્રિમ લગાડીને એને હાઇલાઇટ કરવામાં આવે છે. આવી સ્ટ્રોબિંગ ક્રીમમાં રહેલાં હાઇલાઇટર્સ પ્રકાશને પોતાની તરફ આકર્ષતાં હોવાથી ચહેરાનો એટલો ભાગ આપોઆપ હાઇલાઇટ થઈ જાય છે, જેને પગલે ચહેરાના અન્ય ભાગો તરફ કોઈનું ધ્યાન જતું પણ નથી.’